曼聯遲遲唔續約 國米今夏平價搶雲比沙卡
2024年04月15日 22:05
東網電視
更多新聞短片
雲比沙卡(左)獲國際米蘭垂青。(Getty Images)
曼聯雖然成績差,但其實隊中有唔少好球員,只係用不得其法,例如一度被邊緣化嘅邊路後衞雲比沙卡,近日再被國際米蘭睇中,據報該隊打算今夏以1,500萬歐元(約1.26億港元)平價收購。
雲比沙卡2019年以當時總值5,000萬鎊轉會費由水晶宮轉投曼聯,不過呢幾年亦係「紅魔鬼」最動盪時期,近兩季更因為傷病同踢法問題,雲比沙卡上陣時間大幅減少,領隊坦哈格一度將佢列入清洗名單。
呢位26歲守將同曼聯尚餘1年合約,由於遲遲未續約,曼聯有可能今夏將佢出售,避免人財兩失,國米就睇準機會撬人,《米蘭體育報》報道,國米打算簽入雲比沙卡,以取代即將以3,000萬歐元高價出售嘅荷蘭國腳杜費斯。
國米認為,雲比沙卡技術、速度、經驗都達標,而且身價大跌,預計1,500萬歐元就可簽入,而且雙方去年夏天已有過接觸,相信今次再傾成事機會唔細。